KITÖLTÉSI SEGÉDLET 
a minősített adat elektronikus biztonságának, valamint a rejtjeltevékenység engedélyezésének és hatósági felügyeletének részletes szabályairól szóló 161/2010. (V. 6.) Korm. rendelet (a továbbiakban: ER.) 43. § (2) bekezdésében foglalt nyomtatvány kitöltéséhez
I. Kérelem kitöltéséhez segédlet
A kérelemben pontosan meg kell jelölni a szervezet nevét, valamint a székhelyének az adatait. Amennyiben az ER. 2. § (6) bekezdése alapján közös rendszer üzemeltetésére kerül sor, úgy valamennyi üzemeltető szervezet megnevezését és székhelyének pontos címét szükséges felsorolni. 
A listából ki kell választani a rendszerengedélyezési eljárás, illetve a rendszerengedély kiadásának megfelelő célját:
· Új rendszer engedélyezése: Ha olyan új elektronikus adatkezelő rendszert (a továbbiakban: rendszer) kíván létesíteni, amely a kérelem benyújtásakor még nem rendelkezik érvényes rendszerengedéllyel, válassza az „érvényes rendszerengedéllyel nem rendelkező elektronikus adatkezelő rendszer (a továbbiakban: rendszer) engedélyeztetése” lehetőséget.
· Már engedéllyel rendelkező rendszer: Ha a kérelem benyújtásakor a rendszer már rendelkezik érvényes rendszerengedéllyel, és annak működésének meghosszabbítását, üzemeltetését vagy módosítását kérelmezi, válassza az „érvényes rendszerengedéllyel rendelkező elektronikus adatkezelő rendszer (a továbbiakban: rendszer) működésének meghosszabbítása vagy üzemeltetése (módosítása)” opciót.
Az ER. 2. § (6) bekezdése lehetőséget biztosít közös biztonsági terület létrehozására jogosult szervek részére nemzeti minősített adatot kezelő, önálló, hálózat részét nem képező közös rendszer üzemeltetésére. Amennyiben közös rendszer üzemeltetésére kerül sor, úgy a legördülő listából válassza ki a „közös rendszernek minősül” opciót. Ha a rendszer nem minősül közös rendszernek, úgy értelemszerűen ezt az opciót kell kiválasztani.


II. A kérelem 1. számú mellékletét képező „Kérdőív a rendszerengedély-kérelemhez” megnevezésű dokumentum (a továbbiakban: Kérdőív) pontok szerinti bontásban
1)  „A rendszer egyedi megnevezése:”
Érvényes rendszerengedéllyel nem rendelkező rendszer:
A rendszert az Ügyfél nevezi el, a Nemzeti Biztonsági Felügyelet (a továbbiakban: Felügyelet) az engedélyekben, nyilvántartásban az Ügyfél által megadott elnevezést fogja szerepeltetni. A rendszer nevének megadásánál figyeljenek az egyértelmű beazonosíthatóságra, egyediségre, illetve az ellentmondás mentes névválasztásra (SZT-s rendszernek ne adjanak KT-s nevet, illetve a kapcsolódó rendszer elnevezése megfelelően szerepeljen). Továbbá felhívjuk a figyelmet a rendszer nevének következetes használatára. Figyelni kell arra, hogy a rendszerengedély iránti kérelemben, a Kérdőívben, valamint a biztonsági dokumentációkban ugyanazon a néven szerepeljen a rendszer.
Érvényes rendszerengedéllyel rendelkező rendszer:
Amennyiben egy rendszer érvényes rendszerengedéllyel rendelkezik és az Ügyfél a rendszer működésének meghosszabbítása céljából nyújtja be a kérelmet, akkor szükséges, hogy a kérelemben a rendszer neve az érvényes rendszerengedélyben szereplő rendszer nevével teljesen azonos módon kerüljön feltüntetésre.
A rendszer rövidített elnevezése:
Amennyiben a rendszer rendelkezik rövidített elnevezéssel, vagy rövidített elnevezést kívánnak adni azt a teljes név után kötőjellel, vagy zárójelben szíveskedjenek feltüntetni. 
Például: Nemzeti Biztonsági Felügyelet nemzeti „Korlátozott terjesztésű!” minősítési szintű munkaállomás – NBF KT!
A rendszer rövidített elnevezésére a fentiek egyaránt irányadók.
2) „A rendszeren kezelni kívánt minősített adatok legmagasabb minősítési szintje és azok forrása”
A rendszeren kezelni kívánt minősített adatok legmagasabb minősítési szintjét kérjük bejelölni, tehát adatforrásonként egy „X” szerepeljen.
Megjegyzendő, hogy a Kérdőív egyes pontjait a megjelölt minősítési szint(ek)re figyelemmel szükséges kitölteni vagy üresen hagyni.
3) [bookmark: _Hlk208384255]„A rendszer telepítési helyére érvényes adatkezelési engedély(ek) iktatószáma:”
Minden rendszerelem vonatkozásban releváns adatkezelési engedélyt kérünk feltüntetni, tehát ha a használat és a tárolás helye eltérő, szükséges minden tárolásra, illetve használatra kijelölt helyiség engedélyét feltüntetni. Továbbá előfordul, hogy a különböző adatforrásokra, különböző adatkezelési engedélyek kerültek kiadásra, ilyenkor értelemszerűen jelölni kell a rendszert érintő valamennyi adatkezelési engedély iktatószámát.
Kizárólag „Korlátozott terjesztésű!” minősítési szintű adat kezelése esetében nem szükséges, hogy a telepítési helyszín vonatkozásában érvényes adatkezelési engedély rendelkezésre álljon. Ebben az esetben ezt a pontot értelemszerűen nem szükséges kitölteni, azonban ebben az esetben a Kérdőív 50)-55) pontjainak a kitöltése kötelező!
Amennyiben legalább „Bizalmas!” minősítési szintű adat kezelésére kerül sor a telepítési helyszínen, akkor az Ügyfélnek szükséges rendelkeznie adatkezelési engedéllyel, amely a rendszerengedély kiadásának előfeltétele. Az adatkezelési engedélyben szereplő adatforrás és legmagasabb minősítési szint a minősített adat elektronikus kezelése során is irányadó.
4) „A jelenleg üzemelő rendszer érvényes rendszerengedélyének iktatószáma:”
A rendszerengedély meghosszabbítása esetén értelemszerűen a meghosszabbítani kívánt rendszerengedély iktatószámát kell feltüntetni. Ha új rendszerengedélyre van szükség, (új engedély azért szükséges, mert a rendszer neve, összetétele, kapcsolódó rendszer stb. megváltozott), vagy a rendszer korábban már rendelkezett engedéllyel, amely nem lett meghosszabbítva, akkor fel lehet tüntetni a korábbi engedély számát. Amennyiben a rendszer elemeit tartalmazó helyiségekben további elektronikus adatkezelő rendszerek működnek azokat a 7) pont b) alpontjánál kell feltüntetni.
Amennyiben a rendszernek nincs érvényes rendszerengedélye, akkor ezt a pontot értelemszerűen nem kötelező kitölteni. 
5) [bookmark: _Hlk208384297]„Az egy adathordozón több forrásból származó minősített adat együttes tárolása és feldolgozása okozta kockázatok kezelését a biztonsági dokumentáció tartalmazza.”
Az adathordozók kezelésére a Felügyelet honlapján közzétett, az ER. 4. § (1) bekezdés h) pontja alapján kiadott hatályos „ELEKTRONIKUS BIZTONSÁGI KÖVETELMÉNYEK” megnevezésű dokumentum (a továbbiakban: EBK) 4. pontjában foglaltak tartalmaznak előírásokat.
Amennyiben csak egy forrásból származó minősített adat tárolására és feldolgozására kerül sor, akkor értelemszerűen a NEM választ kell megjelölni ennél a pontnál. Továbbá abban az esetben is elfogadható itt a nemleges válasz, amennyiben a rendszerben annyi fizikai adathordozó kerül használatra, amennyi minősített adatforrás van (pl: nemzeti és NATO adatforrás esetén két db kivehető merevlemez használatával valósul meg az adatforrások elkülönült kezelése).
6) „A rendszer kapcsolódik másik elektronikus adatkezelő rendszerhez (a továbbiakban: kapcsolódó rendszer)?”
Ezt a pontot abban az esetben kel kiölteni, ha az engedélyezni kívánt rendszert egy másik, már rendszerengedéllyel rendelkező rendszerhez kívánják – rejtjelzett adatkapcsolat megvalósításával – kapcsolni.
A kapcsolódás során alkalmazott technikai megoldás megjelölése résznél, rejtjelző eszköz (rejtjelző szoftver), adatdióda, belső hálózat stb. típusú, alkalmazott megoldások és a kapcsolódó másik elektronikus adatkezelő rendszer egyértelmű feltüntetése szükséges.
Amennyiben a rendszer nem kapcsolódik másik elektronikus adatkezelő rendszerhez, akkor értelemszerűen a NEM választ kell megjelölni ennél a pontnál. Nyílt rendszerhez való kapcsolódást nem kötelező feltüntetni ennél a pontnál.
7) [bookmark: _Hlk208384377]„Fődarabok adatai a rendszer összetételének kialakítását vagy megváltoztatását követően a teljes rendszer vonatkozásában”
Munkaállomás jellege résznél szükséges a legördülő menük segítségével megjelölni, hogy asztali vagy hordozható munkaállomásról van-e szó, illetve a munkaállomás vastag-, vékony- vagy zéró kliensnek minősül-e:
· Vastag kliensnek tekintjük azon munkaállomásokat, amelyeknél a minősített adatok feldolgozása és tárolása is helyben, a munkaállomáson valósul meg.
· Vékony kliensek tekintjük azon munkaállomásokat, amelyeknél van egy minimális belső memória, ami a rendszer indításához elegendő, azonban ezt követően egy központi szerverre csatlakozva érhetők el a szükséges programok a minősített adat feldolgozása érdekében. .
· A zéró kliensek tekintjük azon munkaállomásokat, amelyeknél már a rendszerindítás is egy központi szerverrel történő adatkapcsolathoz kötött.
A következő legördülő menüben szükséges megjelölni, hogy a munkaállomás rendelkezik-e adattárolási képességgel, amennyiben a korábbi menüben vastag kliens került kiválasztásra, úgy itt az IGEN választ kell megjelölni, ha pedig vékony-, vagy zéró kliens lett megjelölve, akkor itt a NEM választ kell megjelölni.
A gyári azonosító oszlopban, ha a gyári azonosító nem megállapítható, akkor az eszköz egyedi azonosítására alkalmas jelölést kell feltüntetni. Amennyiben az eszköz TEMPEST tanúsítvánnyal rendelkezik, akkor a gyári azonosító oszlopban szükséges feltüntetni az eszköz azonosítóját is (pl. sorozatszám), amely alapján a TEMPEST tanúsítványon szereplő eszköz egyértelműen megfeleltethető ezen pontban feltüntetett eszközzel. 
Zárt tárolásról szóló adatkezelési engedély esetén a nyomtató, a fénymásoló berendezés, és a lapolvasó vonatkozásában szükséges feltüntetni a legördülő menü segítségével, hogy rendelkeznek-e adattárolási képességgel. Amennyiben igen, de ez a képessége szoftveres oldalról letiltásra került, akkor erről is szükséges nyilatkozni.
Amennyiben multifunkciós nyomtatóval rendelkezik, akkor elégséges csak a nyomtatóra vonatkozó sort kijelölni és a nyomtató megnevezése/típusa résznél feltüntetni, hogy multifunkciós eszközről van szó. 
Abban az esetben, ha a munkaállomás jellegeként „vastag kliens” került kiválasztásra, akkor a merevlemez adatairól és típusáról (beépített, kivehető, külső) minden esetben szükséges ebben a pontban nyilatkozni.
Amennyiben az adott helyiség vonatkozásában az adatkezelési engedély zárt tárolást ír elő, szükséges feltüntetni, hogy az Ügyfél az adathordozó (beépített merevlemezzel rendelkező munkaállomás, kivehető/külső merevlemez, külső adathordozó, adattárolási kapacitással rendelkező nyomtató, egyéb adathordozó) zártan történő tárolását milyen módon biztosítja.
A rendszerelem üzemeltetésének (használatának) és tárolásának helyszíne egyértelműen és pontosan kerüljön megadásra, figyelemmel ezen helyszínekre vonatkozó adatkezelési engedély(ek)ben megjelölt pontos helyiség megnevezésekre. 
Amennyiben a rendszer elemeit tartalmazó helyiségekben további elektronikus adatkezelő rendszerek működnek, azok megnevezése, illetve a vonatkozó rendszerengedélyek iktatószámát is ennél a pontnál kérjük megjelölni a táblázat alatt.
8) [bookmark: _Hlk208390883]„Rendelkezésre áll a közös rendszerre vonatkozó együttes utasítás, amiben szabályozásra kerültek a közös rendszerre vonatkozó fenntartói, felügyeleti és rendszerbiztonsági követelmények?”
[bookmark: _Hlk240289403]Az ER. 2. § (7) bekezdésében megfogalmazott követelmény.

9) „Az együttes utasítás alapján kinevezésre került a közös rendszerbiztonsági felügyelő és a közös rendszeradminisztrátor?”
Az ER. 2. § (8) bekezdésében megfogalmazott követelmény.

10)  „Megvalósul a rendszer vonatkozásában a közös adathordozók használatának tilalma?”
Az ER. 2. § (6) bekezdésében megfogalmazott követelmény.

11)  „A közös rendszerben alkalmazott adathordozókon – az ER. 25. § (3) bekezdésében foglaltakon túl – feltüntetésre került a minősített adatot kezelő szerv neve?”
Az ER. 2. § (6) bekezdésében megfogalmazott követelmény.

12)  „A közös rendszerben alkalmazott adathordozók vonatkozásában megvalósul a biztonsági tárolóban történő elkülönített tárolás?”
Az ER. 2. § (6) bekezdésében megfogalmazott követelmény.

13)  „Az ER. 2. § (9) bekezdése szerinti közös biztonsági területen működtetett közös rendszer biztonsági dokumentációjában rendelkeznek-e a felelősség megosztásáról?”
Az ER. 2. § (9) bekezdésében megfogalmazott követelmény.

14) „ÜBSZ, RBK”
A Megjegyzés elnevezésű rovatban szükséges feltüntetni az ÜBSZ és az internetre vagy más nyilvános hálózathoz kapcsolódó „Korlátozott terjesztésű!” vagy a legalább „Bizalmas!” minősítési szintű adatok kezelése esetén az RBK iktatási számát és kiadmányozásának keltét. Fontos megemlíteni, hogy az ÜBSZ és az RBK dokumentumokat már nem kell beküldeni a Felügyelet számára.
[bookmark: _GoBack]Az ÜBSZ-ben, az EBK-ban foglaltaknak megfelelő, a minősítési szinthez előírt követelményeket kell meghatározni. Az ÜBSZ tartalmának vonatkozásában öt konkrét rendelkezésre kérdez rá a Kérdőív. Ezek közül 
1. az a) pont (jelszóhosszúság) esetében az EBK 13.2. pontja alapján: 
a. „Korlátozott terjesztésű!” minősítési szintű adatot kezelő rendszer esetén legalább 12 karakter,
b. „Bizalmas!” vagy annál magasabb minősítési szintű adatot kezelő rendszer esetén legalább 14 karakter. 
2. a b) pont esetében az EBK 15.4. pontja alapján a rendszeren biztosítani kell az utolsó 6 hónapban készült naplófájlok elérhetőségét,
3. a c) pont vonatkozásában az EBK 15.5. pontja alapján a rendszeradminisztrátor a 6 hónapnál régebbi naplófájlokról biztonsági mentést készít, amelyet nyilvántartásba vett adathordozón kell tárolni, a biztonsági vezető által meghatározott biztonsági tárolóban,
4. a d) pont (az operációs rendszer frissítésének gyakorisága) vonatkozásában az ER. 34/A. § (2) bekezdése szerint az operációs rendszert az operációs rendszerrel kapcsolatosan Magyarország kiberbiztonságáról szóló törvény szerinti kiberbiztonsági incidenskezelő központ által kiadott riasztást követően azonnal, de legalább havonta frissíteni kell, 
5. az e) pont (a vírusvédelmi szoftver frissítésének gyakorisága) kapcsán az EBK 12.4. pontja értelmében: 
a. „Korlátozott terjesztésű!” minősítési szintű adatot kezelő rendszeren legalább 4 hetente,
b. „Bizalmas!” minősítési szintű adatot kezelő rendszeren legalább 3 hetente,
c. „Titkos!”, vagy „Szigorúan titkos!” minősítési szintű adatot kezelő rendszeren legalább 2 hetente kell frissíteni.
6. az f) pont (a konfiguráció ellenőrzésének gyakorisága) esetében pedig az EBK 5.1 pontjában foglalt táblázata (legalább 3 havonta történő ellenőrzés) alapján a legördülő listából az IGEN választ szükséges megjelölni.

15) „Az ÜBSZ tartalmának megismerését a felhasználók írásban tudomásul vették?”
Az ER. 60. §-ában megfogalmazott követelmény.

16) „A rendszerre vonatkozó biztonsági dokumentációban a rendszer ellenőrzésének rendje szabályozott?”
[bookmark: _Hlk208384781]Az EBK 5.1. pontjában szereplő táblázatban meghatározott minimumkövetelmények.
17) „Rendelkezésre állnak a rendszerbiztonsági nyilvántartások (EBK. 3.1. pont)?”
[bookmark: _Hlk208384826]Az EBK 3.1. pontjában meghatározott minimumkövetelmények.

18) „Rendelkezésre állnak a hozzáférés engedélyezésére szolgáló nyomtatványok?”
[bookmark: _Hlk208384987]Az EBK 13.5. pontjában meghatározott minimumkövetelmények.

19) „A rendszerbiztonsági felügyelőt és a rendszeradminisztrátort írásban megbízták a rendszerrel kapcsolatos feladataikkal?”
Az ER. 9. § (1) bekezdésében és 13. § (1) bekezdésében meghatározott követelmény.

20) „A rendszerbiztonsági felügyelő neve, telefonszáma, email címe:”
[bookmark: _Hlk208385026]Az EBK 2.4. pontjának c) alpontjában meghatározott követelmény.

21) „A rendszeradminisztrátor neve, telefonszáma, email címe:”
Az EBK 2.4. pontjának c) alpontjában meghatározott követelmény.

22) „A rendszerbiztonsági felügyelő és a rendszeradminisztrátor, valamint a felhasználók „Bizalmas!” és annál magasabb minősítési szint esetén rendelkeznek az általuk hozzáférhető minősített adatok legmagasabb minősítési szintjének megfelelő személyi biztonsági tanúsítvánnyal?”
[bookmark: _Hlk208385166]A minősített adat védelméről szóló 2009. évi CLV. törvény (a továbbiakban: Mavtv.) 13. § (1) bekezdésben meghatározott követelmény.
[bookmark: _Hlk208385574]Kizárólag „Korlátozott terjesztésű!” minősítési szintű adatok elektronikus kezelése esetén értelemszerűen a NEM választ kell megjelölni ennél a pontnál, a Megjegyzés rovatban utalva erre a tényre.

23) „Az alaplapi (BIOS/UEFI) és a rendszeradminisztrátor hozzáférési adatait egymástól elkülönítve, lezárt, iktatott borítékban, a rendszeren kezelhető minősített adatok legmagasabb minősítési szintjének megfelelően tárolják?
Az EBK: 14.1-14.2 pontjában meghatározott minimumkövetelmény.





24) „A minősített adatok nyomtató vagy fénymásoló berendezés alkalmazásával készített papír alapú példányai a nyilvántartások alapján nyomon követhetőek?”
Amennyiben nem áll rendelkezésre nyomtató és/vagy fénymásoló berendezés vagy egyáltalán nem készül papír alapú példány a minősített adatról, akkor a NEM választ szükséges megjelölni, utalva a Megjegyzésben az annak alapjául szolgáló tény(ek)re.

25) „A rendszerben alkalmazott adathordozókat a rendszeren kezelhető minősített adatok legmagasabb minősítési szintjének megfelelően kezelik és tárolják?”
Az ER. 25. § (2) bekezdésében és a 27. § (2) bekezdésében megfogalmazott követelmény.

26) „A rendszer főbb hardver elemein (központi egység, monitor, kivehető meghajtók és perifériák) jelölik a rendszer által kezelhető minősített adat legmagasabb minősítési szintjét?”
[bookmark: _Hlk208386290]Az ER. 31. § (1) bekezdésében megfogalmazott követelmény.

27) „A rendszer megbontható hardver eszközeit ellátták megbontás elleni védelemmel (pl. záró-címkével vagy plombával)?”
Az ER. 31. § (2) bekezdésében megfogalmazott követelmény.

28) „Naprakész nyilvántartást vezetnek a rendszerben alkalmazott eszközökről?”
Az ER. 28. § (2) bekezdésében megfogalmazott követelmény.

29)  „A rendszeren használt operációs rendszer megjelölése:”
A Kérelemben szereplő rendszeren használatban lévő operációs rendszert név, valamint verziószám szerint szükséges megjelölni. Amennyiben a Kérdőív 7) pont a) alpontjában több munkaállomás került megjelölésre és azokon nem azonos operációs rendszerek kerültek telepítésre, úgy valamennyi munkaállomás esetén elkülönítve szükséges megjelölni a telepített operációs rendszert.

30) „A rendszeren használt operációs rendszer rendelkezik gyártói támogatással?”
[bookmark: _Hlk208387171]Az EBK. 9.1. és 9.2. pontjában meghatározott minimumkövetelmény. Amennyiben az operációs rendszer nem rendelkezik gyártói támogatással, akkor ezt szükséges jelölni a NEM oszlopban és használatának szükségességét egyértelműen és pontosan indokolni kell a megjegyzés rovatban az EBK 9.2. pontban történő egyéni elbírálás miatt.
31) „Az operációs rendszer aktualizált (frissített)?”
Az ER. 34/A. § (1)-(2) bekezdésében és az EBK. 9.4. pontjában meghatározott követelmény (online frissítés esetén az EBK 2. számú melléklete).

32) „A rendszeren telepített felhasználói szoftverek és verzió számuk felsorolása:”
[bookmark: _Hlk208387995]Az EBK. 11.1. és 11.2. pontjában meghatározott minimumkövetelmény.
A szoftverek esetében egyértelműen szükséges megjelölni a szoftver nevét és verzió számát.
Abban az esetben, ha a rendszer működéséhez nélkülözhetetlen és nem lecserélhető szoftver (konfiguráció) is megjelölésre kerül, szükséges ezt jelezni az adott szoftvernél (célszoftver).
33)  
a) „Gyártói támogatással nem rendelkező szoftverrel rendelkezik?”
Amennyiben a rendszeren olyan szoftver kerül alkalmazásra, amely nem rendelkezik gyártói támogatással, úgy azt az IGEN oszlopban kell jelölni. Ha rendszeren valamennyi szoftver gyártói támogatással rendelkezik, úgy a NEM oszlopban kell jelölni figyelem kívül hagyva a megjegyzés rovatot. 

b) „Az EBK. 11.2 pontja alapján rendelkezésre áll a gyártói támogatással nem rendelkező szoftver használatára tekintettel, a Felügyelet honlapján közzétett minta alapján elkészített kockázatelemzés.”
Az EBK 11.2 pontja szerint a rendszerengedélyt kérelmező szervnek, amennyiben gyártói támogatással nem rendelkező szoftvert kíván használni kockázatelemzést kell készítenie az adott rendszert érintő veszélyek vonatkozásában. A megjegyzés rovatban szükséges feltüntetni azon szoftvereket, amelyekre vonatkozik a kockázatelemzés.
 
34) „Van egyértelmű eljárás az ÜBSZ-ben a számítógépvírusok és a rosszindulatú szoftverek jelenlétének ellenőrzésére és a fertőzés kezelésére?”
Az EBK 2.2. pontjának g) alpontjában meghatározott minimumkövetelmény.

35) „A telepített vírusvédelmi szoftver megnevezése, verziószáma:”
[bookmark: _Hlk208388160]Az EBK. 11.1., 11.2. és 12.1. pontjában meghatározott minimumkövetelmény.

36) „A vírusvédelmi szoftver aktualizált (frissített)?”
Az ER. 39. § (3) bekezdésében meghatározott, minimumkövetelmény.

37) „Az operációs rendszer naplózási eseményeit tartalmazó biztonsági mentéseket nyilvántartásba vett adathordozón tárolják?”
[bookmark: _Hlk208388216]Az EBK. 15.5. pontjában meghatározott minimumkövetelmény.
38) „A kép-, hang- és adatrögzítésre alkalmas eszközök (például mobiltelefonok, okosórák) kezelése az üzemeltetés helyszínére vonatkozóan szabályozott az ÜBSZ-ben?”
Az EBK 2.2. pontjának e) alpontjába meghatározott minimumkövetelmény.

39)  A NATO minősített adatot (is) kezelő rendszeren valamennyi felhasználó esetében a kötelező multifaktoros azonosítás (felhasználónév és jelszó mellett egy másodlagos személyazonosság-ellenőrzési funkció alkalmazása) teljeskörűen biztosított?
Abban az esetben szükséges kitölteni ezt a pontot, amennyiben az elektronikus adatkezelő rendszeren NATO minősített adatokat (is) kezelnek. Ebben az esetben a multifaktoros azonosítás valamennyi felhasználó esetében kötelező, függetlenül a minősítési szinttől. 

40)  „A munkaállomás(ok)on az operációs rendszeren alkalmazzák a minősítési szintnek megfelelően előírt alábbi biztonsági beállításokat?”
Az EBK. 9.5. pontja alapján felsorolt biztonsági beállításokat szükséges elvégezni, illetve X-el jelölni valamennyi beállítás meglétét.
41) „A számítógépe(ke)n alkalmazott alaplap szintű (BIOS/UEFI) biztonsági beállítások megjelölése:”
Az EBK 8.2. pontjában és a 8.3. pontjában meghatározott minimumkövetelmény, a meghatározott beállításokat szükséges elvégezni, illetve X-el jelölni valamennyi beállítás meglétét.

A 42-46. pontokat csak abban az esetben szükséges kitölteni, amennyiben a minősítési szint alapján az elektronikus adatkezelő rendszernek szükséges teljesítenie a TEMPEST követelményeket. 
A TEMPEST követelményekre vonatkozó jogszabályi előírásokat az ER. 49. § és 51. §-a tartalmazza.
Fontos megjegyezni, hogy a 2025. június 17-étől hatályos szabályok értelmében a nemzeti „Titkos!” és „Szigorúan titkos!” minősítési szintű minősített adat elektronikus kezelése esetében csak az adminisztratív zóna határától legfeljebb 8 méterre elhelyezkedő elektronikus adatkezelő rendszer esetében kell teljesíteni a TEMPEST követelményeket. Ebben az esetben nem kerül sor TEMPEST zóna mérésre és besorolásra, azonban az ER-ben meghatározott TEMPEST követelményeket (ideértve a TBK-ban meghatározottakat is) teljesíteni kell.

42) „TEMPEST zóna mérés és besorolás”

a) pont: KIFEJEZETTEN A „BIZALMAS!” ÉS MAGASABB SZINTŰ KÜLFÖLDI minősített adatot kezelő rendszerekre vonatkozik, amelyek esetében a korábbi TEMPEST zóna mérésre és besorolásra vonatkozó információkat szükséges megjelölni, vagy amennyiben TEMPEST zóna mérésre és besorolásra még nem került sor, akkor a „Nem volt *” felirat melletti jelölőnégyzetet bejelölve szükséges kérni annak elvégzését, amelyhez a Kérelemmel együtt, annak 3. számú mellékleteként szükséges benyújtani az ER. 51. § (2) bekezdésben megjelölt követelményeknek megfelelő helyszínrajzot, alaprajzot és telepítési alaprajzot, valamint azok szöveges leírását.
b)-c) pont: KIFEJEZETTEN „TITKOS!” ÉS „SZIGORÚAN TITKOS!” MINŐSÍTÉSŰ SZINTŰ NEMZETI minősített adatot kezelő rendszer vonatkozásában szükséges megjelölni, hogy a rendszer az adminisztratív zóna határától 8 méteren belül vagy kívül helyezkedik el, illetve az előbbi esetben a rendszerben a legmagasabb TEMPEST védelmet biztosító rendszerelemeket alkalmazzák. 

43) „A TEMPEST zóna mérés és besorolás óta történt-e a rendszer telepítési helyét érintő konstrukciós (pl. fűtési rendszer, szigetelés, tartószerkezet stb.) változás?”

A rendszer telepítési helyének megváltoztatása, a kábelek átrendezése, vagy a helyiségben az akkreditált állapothoz képest az üzemeltetési környezet megváltoztatása külön engedélyhez kötött. Amennyiben a telepítési helyiségben például épületgépészeti átalakítás (fűtési rendszer korszerűsítése, nyílászáró csere, valamint klímarendszer kiépítése), valamint falbontás történt és a helyiség TEMPEST zónabesorolását a Felügyelet műszeres mérés során állapította meg, abban az esetben a munkálatok befejeződését követően haladéktalanul tájékoztatni kell az elvégzett munkálatokról a Felügyeletet, továbbá azzal egyidejűleg kérni kell a helyiség ismételt TEMPEST zóna mérést és újbóli TEMPEST zónabesorolását a Felügyelettől.
44) „A rendszer telepítése során figyelembe vették más berendezések, eszközök, fémszerkezet, kábelezések távolságát a rendszer összes elemétől?”

45) „A rendszer telepítésének helye és a szomszédos, nem saját ellenőrzés alá tartozó terület (adminisztratív zóna határa) közötti becsült távolság: „X” méter.”
A Nemzeti Biztonsági Felügyelet működésének, valamint a minősített adat kezelésének rendjéről 90/2010. (III. 26.) Korm. rendelet 17. § (5) bekezdése alapján „adminisztratív zónának minősül minden olyan helyszín, ahová a belépés ellenőrzött.” 
A nem saját ellenőrzés alá tartozó terület, valamint a rendszer telepítésének helye közötti távolság becslése során szükséges figyelembe venni, hogy a „gömb elv” alapján nem csupán hosszirányban (horizontálisan), hanem függőleges irányban (vertikális) is szükséges a távolság becslése és a legközelebbi távolságot kell feltüntetni. 

46) „A Zóna 2 besorolással rendelkező biztonsági területen, külföldi „Bizalmas!” minősítési szintű elektronikus adatot – TEMPEST védelemmel nem rendelkező eszközön – kezelő rendszerek esetén a rádiófrekvenciás kommunikációs modulok (pl. Wi-Fi, Bluetooth) hardveresen vagy rendszerszinten, felhasználó által nem visszakapcsolható módon letiltásra kerültek?”
A vonatkozó NATO és EU TEMPEST szabályozóban megfogalmazott követelmény.

A 47 – 48. pontot abban az esetben kell kitölteni, ha az Ügyfél rejtjelző eszközt alkalmaz (csak a hardveres eszköz esetén) a minősített adat elektronikus kezelése és továbbítása során.

47) „A rendszer részét képező rejtjelző eszköz: a) megnevezése és mennyisége, b) a telepítési jegyzőkönyv iktatószáma és kelte:”
A rejtjelző eszköz telepítési jegyzőkönyvének iktatószámának és keltének feltüntetésén túl fontos megemlíteni, hogy az ER. 47. § (1) bekezdése alapján a rejtjelező eszköz telepítése esetén a rejtjeltevékenységet folytató szerv a telepítést követő 15 napon belül köteles megküldeni az NBF részére a telepítési jegyzőkönyvet.

48)  „A rejtjelző eszköz telepítési helyére kiadott adatkezelési engedély iktatószáma:”
A 49. pontot abban az esetben kell kitölteni, ha a rendszeren telepített rejtjelző szoftvert alkalmaznak.
49)  „A rendszeren telepített rejtjelző szoftver(ek) megjelölése:”
Ha a rendszeren rejtjelző szoftvert használnak minősített adat elektronikus kezelésére és továbbítására, úgy a megjegyzések rovatban szükséges feltüntetni a szoftver nevét és verziószámát.
Az 50-55. pontokat csak abban az esetben kell kitölteni, amennyiben a kizárólag nemzeti és/vagy EU, NATO „Korlátozott terjesztésű!” minősítési szintű minősített adat elektronikus kezelésére kerül sor és az Ügyfél a rendszer telepítési helyére vonatkozóan nem rendelkezik adatkezelési engedéllyel.

50) „Korlátozott terjesztésű!”, NATO RESTRICTED, vagy RESTREINT UE/EU RESTRICTED minősítési szintű adatok felhasználási és tárolási helyének (adminisztratív zóna) megjelölése (helység, utca, házszám, emelet, ajtó):”

Szükséges pontosan és egyértelműen megjelölni az elektronikus adatkezelő rendszer elemeinek üzemeltetési (használati) és tárolási helyszíneként szolgáló helyiséget vagy helyiségeket.

51) „A 50.) pontban megjelölt területre a belépés ellenőrzött?”

52) „A szervezet működtet Nyilvántartót? (legalább egy fő kinevezett titkos ügykezelő szükséges)”

53) „Valamennyi felhasználó aláírta a titoktartási nyilatkozatot?”

54) „Elkészítették és a szervezet vezetője kiadmányozta a biztonsági szabályzatot?”

55) „A nemzeti „Korlátozott terjesztésű!”, NATO RESTRICTED, vagy RESTREINT UE/EU RESTRICTED minősítési szintű adatok tárolására szolgáló eszköz(ök) megnevezése:”

13

